Aitziber Garmendia

Aitziber Garmendia Mendizabal (Zaldibia, Gipuzkoa, 1982ko abenduaren 10a) aktorea eta umorista da. Zuzenbideko lizentziaduna. ETBrako egindako lanek famatu dute batik bat, telesailetan eta umore saioetan; baina antzerkian ere lan oparoa du. Jaione Betigora "La Jaio", Gorane, Zuriñe Tolonegro eta Virginia Santos pertsonaia arrakastatsuen sortzailea da.

Bizitza 

Ikastolan hasi zen antzerkia egiten. Hamahiru urterekin oholtzara atera zen lehen aldiz, Beasaingo antzerki taldean; hamabost urte behar ziren Beasaingo antzerki eskolan sartzeko, eta bere adinaz gezurra esanda lortu zuen sartzea. Antzeztu zuen lehenengo lana Dario Foren Hitz egin dezagun sexuaz izan zen.

Aktore ikasketak egin zituen eta, aldi berean, Zuzenbidean lizentziatu zen. Hemeretzi urte zituela, Martin telesailarekin famatu zen. 2003-2009 bitartean grabatu zen telesail haren ondotik, hamaika saio eta telesailetan parte hartu izan du; besteak beste, elkarrizketak eta bakarrizketak uztartzen zituen Batek daki arrakasta handiko saioan. Bost filmetan antzezle lanak egin ditu (Ocho apellidos vascos, Sukalde kontuak eta Txarriboda, besteak beste) eta 25 bat antzerki lanetan.

2020ko maiatzean, COVID-19 pandemiak Euskal Herriko ohiko kultura jarduera ia erabat geldiarazita zeukala, sei muntaiatan ari zen aldi berean: Losers, Erlauntza, Moko zorrotza, Rita, Txanogorritxotik otso emera (sei mutil medio) eta Feminaiz, berak idatzitako bakarrizketa. Eta horiek guztiak, euskarazko eta gaztelaniazko bertsioetan; beraz, hamabi antzezlan zituen une horretan buruan. Horretaz gain, Gure kasa ETB1eko saioan ziharduen lanean garai horretan bertan.

2020an bertan (maiatzaren 15ean, zehazki), Barre Librea umore saioa estreinatu zuen ETB1en, Jon Plazaola, Getari Etxegarai eta Kepa Errasti aktoreekin batera. Saio horretan, Garmendiak, Virginiaz eta Goranez gain, beste pertsonaia berri batzuk aurkeztu ditu: Xuban, Agurtzane eta Korinba, Goraneren familiako kide bereziak; Jose Manuel, Virginiaren laguna; eta Lulu, Virginiak etxean duen amabirjinaren koadro surrealista.

2021eko abenduaren 31an, ETB1eko urte amaierako kanpaikadak eskani zituen zuzenean Gasteiztik, Ainhoa Etxeberria eta Yerai Diaz aurkezleekin batera.

Lanak

Antzerkia 
 Hitz egin dezagun sexuaz
 Historias terraterrestres
 Irrikitan
 Xomorroak
 La domadora de fieras
 Mujeres en sus camas
 Emakumeak izarapean
 Baginaren bakarrizketak
 Arrainen bazka
 Wilt
 Kafka eta panpina bidaiaria
 Erlauntza
 Ez naiz inoiz Dublinen egon (2022)

Telebista

Filmak

Bideo musikalak 

 Ta nik zer dakit (Xabi San Sebastian, 2009)
 Bazoaz (Su Ta Gar, 2016)

Bestelakoak 

 Bertso Eguna 2016 - Aurkezlea
 Gaztea Sariak - Aurkezlea

Sariak eta aitortzak

Erreferentziak

Kanpo estekak 

 Aitziber Garmendia, Euskadi Irratian
 Elkarrizketa, Argian
 Aitziber Garmendia «Hori da une horretan daukazun bakarra: mina» (Berria, 2019)

Zaldibiarrak
Gipuzkoako aktoreak
Gipuzkoako telebista aurkezleak
Euskal Herriko umoristak
ETB 1eko aurkezleak
Euskal Herriko emakume aktoreak
Emakume umoregileak
Komedianteak